Bokser en verloofde glo deur polisie aangerandFlo Simba en sy verloofde, Leandra Beyers Foto: @msbeyers op Twitter Flo Simba, die swaargewig bokser, het ŉ klag van aanranding teen ŉ groep polisiebeamptes van Johannesburg gelê wat hom en sy verloofde glo aangeval het, het The Star Dinsdag berig. Simba en Leandra Beyers is glo Sondag naby Tulisapark, suid van Johannesburg, aangerand. Volgens die koerant het ŉ polisievoertuig agter hulle stilgehou en beamptes wou die motor vir dwelmmiddels deursoek. “Hulle het my begin rondstamp,” het Simba gesê. “Ek het vir hulle gesê ek verset my nie, hulle kan my deursoek, hulle moet net ophou om my rond te stamp.” Nadat die soektog niks opgelewer het nie, wou ŉ beampte hê Simba moet sy broek uittrek. “Ek het vir hom gesê hy kan dit nie doen nie, jy kan my nie so minag nie,” het Simba bygevoeg. Die Black Panther, soos hy in die bokskryt bekend staan, is toe glo aangerand. Beyers het van die beamptes se name begin neerskryf en foto’s geneem. Volgens Simba het die beamptes hierna Beyers begin rondstamp en haar geklap. Hy wou homself tussen haar en die aanvallers kry, maar is met boeie aan ŉ hek vasgemaak. “ŉ Beampte het haar geslaan, geskop en haar in die gesig en oor haar lyf geklap,” het Simba aan die koerant gesê. Simba het kopbeserings opgedoen en Beyers se tand is gebreek, sy het ŉ geswolle oog en het kneusplekke opgedoen. Konstabel Rebecca Bila, woordvoerder van die polisie, het aan die koerant bevestig Simba het ŉ saak aanhangig gemaak. Sy voeg by die twee is in hegtenis geneem vir die besit van dwelmmiddels, inmenging met die polisie en aanranding.